钦定古今图书集成/明伦汇编/官常典/第666卷 > 沈璞
## 钦定古今图书集成/明伦汇编/官常典/第666卷 > 沈璞

按《宋书》沈约自序：“璞字道真，林子少子也。童孺时，神
意闲审，有异于众。太祖问林子：‘闻君小儿器质不凡，
甚欲相识’。林子令璞进见。太祖奇璞应对，谓林子曰：
‘此非常儿。年十许岁，智度便有大成之姿，好学不倦，
善属文，时有忆识之功。尤练究万事，经耳过目，人莫
能欺之。居家精理，姻族资赖。弱冠，吴兴太守王韶之’”
再命不就。张邵临郡，又命为主簿，除南平王左常侍。
太祖引见，谓曰：“吾昔以弱年出蕃，卿家以亲要见辅。
今日之授，意在不薄，王家之事，一以相委，勿以国官
乖清涂为罔罔也。”元嘉十七年，始兴王濬为扬州刺
史，宠爱殊异，以为主簿。时顺阳范晔为长史，行州事，
晔性颇疏，太祖召璞谓曰：“神畿之政，既不易理，濬以
弱年临州，万物皆属耳目，赏罚得失，特宜详慎。范晔
性疏，必多不同。卿腹心所寄，当密以在意，彼虽行事，
其实委卿也。”璞以任遇既深，乃夙夜匪懈，其有所怀，
辄以密启，每至施行，必从中出。晔正谓圣明留察，故
深更恭慎而莫见其际也。在职八年，神州大治，民无
谤黩，璞有力焉。二十二年，范晔坐事诛。于时濬虽曰
亲览，州事一以付璞。太祖从容谓始兴王曰：“沈璞奉
时无纤介之失，在家有孝友之称，学优才赡，文义可
观，而沈深守静，不求名誉，甚佳。汝但应委之以事，乃
宜引与晤对。”濬既素加赏遇，又敬奉此旨。璞尝作《旧
宫赋》，久而未毕，濬与璞疏曰：“卿尝有速藻，旧宫何其
淹耶？想行就尔。”璞因事陈答，辞义可观。濬重教曰：“卿
沈思淹日，尚聊相敦，还白斐然，遂兼纸翰。昔曹植有
言，下笔成章。良谓逸才赡藻，夸其辞说，以今况之，方
知其信。执省踌躇，三复不已。吾远惭楚元，门盈申、白
之宾；近愧梁孝，庭列枚马之客。欣恧交至，谅惟深矣。
薄因末牍，以代一面。”又与主簿顾迈、《孔道存书》曰：“沈
璞淹思逾岁，卿研虑数旬，瓌丽之美，信同在昔。向聊
问之，而远答累翰，辞藻艳逸，致慰良多，既欣股肱，备
此髦楚，还惭于躬，无德而称，复裁少字。宣志于璞，聊
因尺纸，使卿等具知厥心。”濬年既长，璞固求辞事，上
虽听许，而意甚不悦，以璞为濬始兴国大农。寻除秣
陵令。时天下殷实，四方辐辏，京邑二县，号为难治。璞
以清严制下，端平待物，奸吏敛手，猾民知惧。其闾里
少年，博徒酒客，或财利争斗，妄相诬引，前后不能判
者，璞皆知其名姓及巧诈缘由，探擿是非，各标证据，
或辨甲有以知乙，或验东而西事自显，莫不厌伏，有
如神明。以疾去职。太祖厚加存问，赏赐甚厚。濬出为
南徐州，谓璞曰：“濬既出蕃，卿故当卧而护之。”与濬诏
曰：“沈璞累年主簿，又经国卿，虽未尝为行佐，今故当
正参军耶？若尔，正当署馀曹兼房任，不尔，便宜行佐。
正署中兵，恐于选体，如不多尔，乃为正佐。”俄迁宣威
将军、盱眙太守。时王师北伐，彭、汴无虞，璞以强寇对
阵，事未可测。郡首淮隅，道当冲要，乃修城垒，浚重隍，
聚财石，积盐米，为不可胜之算。众咸不同，朝旨亦谓
为过。俄而贼大越逸，北魏大帅拓跋焘自率步骑数
十万，陵践六州，京邑为之骚惧，百守千城，莫不奔骇。
腹心劝璞还京师，璞曰：“若贼大众，不盼小城，故无所
惧；若肉薄来攻，则成禽也。诸军何尝见数十万人聚
在一处而不败者！昆阳合淝，前事之明验。此是吾报
国之秋，诸军封侯之日。”众既见璞，神色不异，老幼在焉，人情乃定。收集得二千精手，谓诸将曰：“足矣，但恐
贼不过尔。”贼既济淮，诸军将帅毛遐祚、胡崇之、臧证
之等为卤所覆，无不殄尽，唯辅国将军臧质挺身走，
收散卒千馀人来向城。众。谓璞曰：“若不攻，则无所事
众；若其来也，城中止可容见力尔，地狭人多，鲜不为
患。且敌众我寡，人所共知，虽云攻守不同，故当粗量
强弱，知难而退，亦用兵之要。若以今众法，能退敌完
城者，则全功在我；若宜避贼归都会，资舟楫，则更相
蹂践，正足为患。今闭门勿受，不亦可乎？”璞叹曰：“不然。
贼不能登城为诸君保之，舟楫之计，固已久息。贼之
残害，古今之未有，屠剥之形，众所共见。其中有福者，
不过得驱还北国作奴婢尔。彼虽乌合，宁不惮此耶？
所谓同舟而济，胡越不患异心也。今人多则退速，人
少则退迟，吾宁欲专功缓贼乎？”乃命开门纳质。质见
城隍阻固，人情辑和，鲑米丰盛，器械山积，大喜，众皆
称万岁。及贼至，四面蚁集攻城，璞与质随宜应拒。攻
守三旬，殄其大半，焘乃遁走。有议欲追之者，璞曰：“今
兵士不多，又非素附，虽固守有馀，未可以言战也。但
可整舟舻，示若欲渡岸者，以速其走，计不须实行。”咸
以为然。臧质以璞城主，使自上露板，璞性谦虚，推功
于质，既不自上，质露板亦不及焉。太祖嘉璞功效，遣
中使深相褒美。太祖又别诏曰：“近者险急老弱，殊当
忧迫耶？念卿尔时难为心想。百姓流转，已还此遣，部
运寻至，委卿量所赡济也。”始兴王濬亦与璞书曰：“狡
卤狂凶，自送近服，伪将即毙，酋长伤残，实天威所丧，
卿诸人忠勇之效也。吾式遏无素，致境芜民瘠，负乘
之愧，允当其责。近乞退谢愆，不蒙垂许，故以报卿。”宣
城太守王僧达书与璞曰：“足下何如？想馆舍正安，士
马无恙，离析有时，音旨无日，忧咏沉吟，增其劳望。闲
者獯猃扈横，掠剥边鄙，邮贩绝尘，坰介靡达，瞻江盼
淮，眇然千里。吾闻泾阳梗棘，伊猾荐遁，鸟集弦绝，患
深，自古承知。迺昔寇苦城境，胜胄朝餐，伍甲宵舍，烽
鼓交警，羽镝骤合。而足下砥兵砺伍，总厉”豪彦，师请
一奋，氓无贰情，遂能固孤城，覆严对，陷死，地觌生光，
古之田孙，何以尚兹，商驿始通，粗知梗概，崇赞胆智，
嘉贺文猛，甚善甚善。吾近以戎暴横，斥规效情，命，收
龟洛簪，星舍京里。既获遄至，胡马卷迹，支离霑德，复
继前绪，《行苇》之懽，实协初虑，但乖涂重隔，顾增慨涕。
比恒疾卧，忧委兼叠，裁书“送，想无斁久怀。”征还淮南
太守，赏赐丰厚，日夕䜩见。朝士有言璞功者，上曰：“臧
质姻戚，又年位在前，盱眙元功，当以归之。沈璞每以
谦自牧，唯恐赏之居前。此士燮之意也。”时中书郎缺，
尚书令何尚之领吏部，举璞及谢庄、陆展事不行。三
十年，元凶弑立，璞乃号泣曰：“一门蒙殊常之恩，而逢
若斯之运，悠悠上天，此何人哉！”日夜忧叹，以至动疾。
会二凶逼令送老弱还都。璞性笃孝，寻闻尊老应幽
执，辄哽咽不自胜，疾遂增笃，不堪远迎世祖义军至
界首，方得致身。先是，琅邪颜竣欲与璞交，不酬其意，
竣以致恨。及世祖将至都，方有谗说，以璞逢迎之晚，
横罹世难，时年三十八。所著赋颂赞、祭文、诔、《七吊、四
五言诗、笺表，皆遇乱零失，今所馀诗笔杂文凡二十
首。